《巫孝女》
清代·王季珠

衫袖缕缕血满幅，深夜背人剜臂肉。一匙和药当参苓，巴望萱帷疾愈速。

焚香膜拜祷昊天，愿以女年补母年。寿算决然不能强，女郎岂惜微躯捐。

母存嬉戏秉至性，母殁零丁誓却聘。苦无兄弟力扶持，否亦拼与母同命。

笃守祠墓荐蘋蘩，三党四邻尽起敬。吁嗟乎，妻拿夜肉与朝鱼，苛待爷娘豢牢猪。

孝女每膳必咨涕，沥诚以祭七秩馀。两两相衡当愧死，宜乎有司旌其庐。

宪吏尤喜端风教，懿德流芳为手书。孝行从来不多觏，史乘安可付阙如。

作者简介：字馨吾，诸生。顾山人，居镇东，额曰旷庐，莳花种竹，吟啸其中。诗规陆放翁，书法赵松雪。著有旷庐草诗集。